62/2019

Útdráttur

I var sakfelld fyrir umferðar og fíkniefnalagabrot með því að hafa í sjö tilgreind skipti ekið bifreið óhæf um að stjórna henni örugglega vegna áhrifa ávana og fíkniefna, að hafa í fimm af þeim skiptum einnig verið undir áhrifum slævandi lyfja og og að hafa í eitt skiptanna haft í vörslum sínum fíkniefni. Í dómi Landsréttar kom fram að í dómaframkvæmd í málum þar sem ákært væri fyrir akstur undir áhrifum ávana og fíkniefna hefur verið gerð sektarrefsing vegna fyrstu og annarrar ákæru í samræmi við ákvæði 8. mgr. 100. gr. umferðarlaga. Var refsing I því ákveðin sekt að fjárhæð 2.200.000 krónur að viðlagðri vararefsingu. Að auki var hún svipt ökurétti í fimm ár og gert að sæta upptöku fíkniefna.

Dómur Landsréttar

Mál þetta dæma landsréttardómararnir D-kk-nf Þ-kk-nf B-kk-nf og J-kk-nf S-kk-nf og S-kvk-nf I-kvk-nf, settur landsréttardómari.

Málsmeðferð og dómkröfur aðila

1 Ríkissaksóknari skaut málinu til Landsréttar 17. janúar 2019 í samræmi við yfirlýsingu ákærðu um áfrýjun. Áfrýjað er dómi Héraðsdóms Reykjavíkur 20. desember 2018 í málinu nr. S248/2018.

2 Ákæruvaldið krefst þess að refsing ákærðu verði þyngd og henni verði gerð frekari ökuréttarsvipting.

3 Ákærða krefst þess aðallega að henni verði ekki gerð refsing en til vara krefst hún refsimildunar.

Niðurstaða

4 Með hinum áfrýjaða dómi var ákærða sakfelld fyrir að hafa í sjö skipti á tímabilinu 30. apríl 2017 til 12. september 2018 ekið bifreið óhæf um að stjórna henni örugglega vegna áhrifa ávana og fíkniefna og að hafa í fimm af þeim skiptum einnig verið undir áhrifum slævandi lyfja og í eitt skiptanna haft í vörslum sínum fíkniefni. Í sakavottorði ákærðu kemur fram að henni hafi 6. júní 2016 verið ákvörðuð sekt að fjárhæð 80.000 krónur vegna brota gegn 1., sbr. 2. mgr. 45. gr. a, og 1. mgr. 93. gr. umferðarlaga nr. 50/1987. Í málinu er hún því ákærð öðru sinni fyrir akstur undir áhrifum ávana og fíkniefna.

5 Ákærða játaði brot sín fyrir héraðsdómi og var farið með málið samkvæmt 164. gr. laga nr. 88/2008 um meðferð sakamála. Í hinum áfrýjaða dómi var refsing ákærðu, með hliðsjón af 77. gr. almennra hegningarlaga nr. 19/1940, ákvörðuð 45 daga fangelsi og var fullnustu hennar frestað þannig að hún falli niður að liðnum tveimur árum haldi ákærða almennt skilorð 57. gr. almennra hegningarlaga. Þá var ákærða svipt ökuréttindum í fimm ár frá birtingu dómsins auk þess sem fíkniefni voru gerð upptæk.

6 Í dómaframkvæmd í málum þar sem ákært er fyrir akstur undir áhrifum ávana og fíkniefna hefur sakfelldum verið gerð sektarrefsing vegna fyrstu og annarrar ákæru í samræmi við ákvæði 8. mgr. 100. gr. umferðarlaga. Fyrir þriðju ákæru hefur á hinn bóginn mótast dómvenja um að dæma sakfellda til óskilorðsbundinnar fangelsisrefsingar. Akstur ökutækja undir áhrifum ávana og fíkniefna og slævandi lyfja eru alvarleg brot sem skapa verulega hættu í umferðinni. Að þessu gættu og í samræmi við dómvenju og ákvæði 8. mgr. 100. gr. umferðarlaga þykir refsing ákærðu hæfilega ákveðin sekt að fjárhæð 2.200.000 krónur. Ákærða sæti fangelsi í 60 daga í stað sektarinnar verði hún ekki greidd innan fjögurra vikna frá uppsögu dómsins að telja.

7 Ákvæði héraðsdóms um ökuréttarsviptingu, upptöku efna og sakarkostnað eru staðfest.

8 Ákærða verður dæmd til að greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin verða að meðtöldum virðisaukaskatti eins og í dómsorði greinir.

Dómsorð:

Ákærða, I-kvk-nf B-kvk-nf, greiði 2.200.000 króna í sekt í ríkissjóð. Ákærða sæti fangelsi í 60 daga í stað sektarinnar verði hún ekki greidd innan fjögurra vikna frá uppsögu dómsins að telja.

Ákvæði héraðsdóms um ökuréttarsviptingu, upptöku efna og sakarkostnað skulu vera óröskuð.

Ákærða greiði allan áfrýjunarkostnað málsins, 448.443 krónur, þar með talin málsvarnarlaun skipaðs verjanda síns, F-kk-ef H-kk-ef S-kk-ef lögmanns, 421.600 krónur.